**FC United of Manchester** on vuonna 2005 perustettu puoliammattilainen jalkapalloseura Burystä, Suur-Manchesterista. Se pelaa kaudella 2021-2022 Englannin 7. korkeimmalla sarjatasolla, Northern Premier League Premier Divisionissa.

Seuran perustivat Manchester Unitedin kannattajat protestiksi yhdysvaltalaisen Malcolm Glazerin ostettua Manchester Unitedin. FC Unitedin suurin saavutus on eteneminen 2010–2011 FA Cupissa karsinnoista toiselle varsinaiselle kierrokselle asti.

Historia
--------

FC United voitti ensimmäisellä kaudellaan (2005–2006) North West Counties Football Leaguen 2. divisioonan.
FC United of Manchester perustettiin 14. kesäkuuta 2005 tyytymättömien Manchester United -kannattajien toimesta. He olivat tyytymättömiä muun muassa kasvaviin lippujen hintoihin ja kannattajien kohteluun, mutta merkittävimpänä tekijänä oli Manchester Unitedin myynti kaupat velkarahalla ja hedgerahastojen avulla rahoittaneelle yhdysvaltalaiselle Malcolm Glazerille 2005. Uutta seuraa oli suunniteltu jo 1998, kun Rupert Murdoch yritti ostaa Manchester Unitedia.

Kannattajat päättivät perustaa uuden seuran mikäli riittävän moni ihminen lähtisi tukemaan hanketta taloudellisesti. Kannattajat saivat kerättyä keskuudestaan 100 000 puntaa ja seura perustettiin. Nimeksi valittiin aluksi FC United, mutta Englannin jalkapalloliitto hylkäsi sen liian yleisenä. Äänestyksen jälkeen kannattajat valitsivat nimeksi FC United of Manchester. FC United aloitti Englannin sarjajärjestelmän 10. korkeimmalta tasolta, North West Counties Football Leaguen 2. divisioonasta.

FC United voitti sarjan heti ensimmäisellä kaudellaan ja nousi kaudeksi 2006–2007 North West Counties Football Leaguen 1. divisioonaan. Sen kotiottelut keräsivät ensimmäisen kauden aikana runsaasti yleisöä ja parhaimmillaan katsojia oli yli 6 000. Myös toinen kausi päättyi FC Unitedin mestaruuteen ja nousuun sarjaporrasta ylemmäs, Northern Premier Leaguen 1. divisioonaan. FC United saavutti kauden 2006–2007 päätteeksi kolmannen peräkkäisen nousunsa sijoittumalla sarjassa toiseksi ja voittamalla nousukarsinnat.

Kaudesta 2008–2009 lähtien FC United of Manchester on pelannut Northern Premier Leaguen pääsarjassa, jossa sijoittui ensimmäisellä kaudella kuudenneksi ja 2009–2010 kolmanneksitoista. FC Unitedin toistaiseksi suurin menestys tapahtui kaudella 2010–2011, kun eteni FA Cupin toiselle varsinaiselle kierrokselle. Seura aloitti cupin ensimmäiseltä karsintakierrokselta ja voitti muun muassa ensimmäisellä varsinaisella kierroksella neljä sarjatasoa ylempänä, ykkösliigassa, pelaavan Rochdalen. Toisella kierroksella se kohtasi ykkösliigan kärkijoukkueen, Brighton & Hove Albionin. Ensimmäinen ottelu päättyi tasan 1–1, mutta uusintaottelussa FC United hävisi kotonaan 0–4. Liigassa seura pääsi nousukarsintojen loppuotteluun sekä 2010–2011 että 2011–2012, mutta hävisi molemmat.

FC United of Manchesterin kaudet

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Kausi | Sarja | Taso | O | V | T | H | TM/PM | PST | Sija | FA Cup |
| --- | --- | --- | --- | --- | --- | --- | --- | --- | --- | --- |
| 2005–2006 | NWCL, 2. div | 10 | 36 | 27 | 6 | 3 | 111-35 | 87 | 1. | – |
| 2006–2007 | NWCL, 1. div | 9 | 42 | 36 | 4 | 2 | 157-36 | 112 | 1. | – |
| 2007–2008 | NPL, 1. div | 8 | 42 | 24 | 9 | 9 | 91-49 | 81 | 2. | 1Q |
| 2008–2009 | NPL, Premier | 7 | 42 | 21 | 9 | 12 | 82-58 | 72 | 6. | 1Q |  |
| 2009–2010 | NPL, Premier | 7 | 38 | 13 | 8 | 17 | 62-65 | 47 | 13. | 4Q |
| 2010–2011 | NPL, Premier | 7 | 42 | 24 | 4 | 14 | 76-53 | 76 | 4. | R2 |
| 2011–2012 | NPL, Premier | 7 | 42 | 21 | 9 | 12 | 83-51 | 72 | 6. | 2Q |

 | 
* NWCL = North West Counties League
* NPL= Northern Premier League
* O = Ottelut
* V = Voitot
* T = Tasapeli
* H = Häviöt
* TM/PM = Tehdyt maalit/päästetyt maalit
* PST = Pisteet
* - = ei osallistunut
* Q = karsintakierros, numero edessä kertoo monesko
* R = varsinainen kierros, numero perässä kertoo monesko

|  |  |  |
| --- | --- | --- |
| Mestari | Nousu | Putoaminen |

 |

Stadion
-------

FC Unitedin kotistadion, Broadhurst Park.
FC United of Manchester pelaa kotiottelunsa toukokuussa 2015 avatulla Broadhurst Parkilla, joka sijaitsee Mostonin kaupunginosassa Manchesterissa. Stadionin katsojakapasiteetti on 4 400.

Vuosina 2005–2014 FC United pelasi 11 840 -paikkaisella Gigg Lanella Suur-Manchesterin alueella olevassa Buryssä. Se jakoi kentän Bury FC:n kanssa.

Saavutukset
-----------

* North West Counties Football League, 1. divisioona
	+ Mestaruus: 2007
* North West Counties Football League, 2. divisioona
	+ Mestaruus: 2006
* North West Counties Football League, Challenge Cup
	+ Mestaruus: 2007
* Northern Premier League President's Cup
	+ Mestaruus: 2008
* Northern Premier League Premier Division
	+ Mestaruus: 2015

Lähteet
-------

1. ↑  Gannon, Willie: FC United of Manchester Gear Up For FA Cup Debut Against Rochdale  2.11.2010. The Guardian. Viitattu 16.12.2010. (englanniksi)
2. ↑  Rickard, Matt: United we stand  5.7.2005. ESPN Soccernet.  Arkistoitu 12.2.2009. Viitattu 16.12.2010. (englanniksi)
3. ↑  Räisänen, Kari: Rahastot kiinnostuivat jalkapallobisneksestä.  *Helsingin Sanomat*, 8.7.2006. HS arkisto (maksullinen). Viitattu 16.12.2010.
4. 1 2 3 4  FCUM History FC United of Manchester. Viitattu 16.12.2010. (englanniksi)
5. 1 2  Howard, Tony: The rise and rise of FC United  5.10.2005. The Guardian. Viitattu 16.12.2010. (englanniksi)
6. ↑  Coman, Julian: FC United: A punk football fairytale  21.11.2010. The Guardian. Viitattu 16.12.2010. (englanniksi)
7. ↑  Jolly, Richard: Brighton end FC United's FA Cup dream with clinical display  8.12.2010. The Guardian. Viitattu 16.12.2010. (englanniksi)
8. ↑  United beaten in play-off final at Colwyn Bay  3.5.2011. FC United of Manchester. Viitattu 8.5.2012. (englanniksi)
9. ↑  Extra-time Greaves winner puts Bradford Park Avenue in dreamland  6.5.2012. The Telegraph and Argus. Viitattu 8.5.2012. (englanniksi)
10. ↑  FC United of Manchester's complete league history football.co.uk. Viitattu 8.5.2012.
11. ↑  FA Cup - Past results Englannin jalkapalloliitto. Viitattu 8.5.2012.
12. ↑  Broadhurst Park Broadhurst Park. Viitattu 27.3.2016. (englanniksi)
13. 1 2  Stuart, Andrew: Recap: FC United officially open Broadhurst Park stadium with friendly against Benfica *Manchester Evening News*.  29.5.2016. M.E.N. Media. Viitattu 27.3.2016. (englanniksi)
14. ↑  Home ground information FC United of Manchester. Viitattu 16.12.2010. (englanniksi)
15. ↑  Honours fc-utd.co.uk. Viitattu 11.4.2012. (englanniksi)

Aiheesta muualla
----------------

* Seuran viralliset sivut